Rīgā, 2021.gada 1.decembrī

Zentas Mauriņas Grobiņas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Zentas Mauriņas Grobiņas vidusskola un tās īstenotās izglītības programmas *Pamatizglītības programma, Speciālās pamatizglītības programma izglītojamajiem ar mācīšanās traucējumiem, Speciālās pamatizglītības programma izglītojamajiem ar garīgās attīstības traucējumiem, Pamatizglītības pirmā posma (1.-6.klase) profesionāli orientētā izglītības programma*, *Pamatizglītības otrā posma (7.-9.klase) profesionāli orientēta virziena programma*, *Vispārējās vidējās izglītības vispārizglītojošā virziena programma, Vispārējās vidējās izglītības programma* un V*ispārējās vidējās izglītības matemātikas, dabaszinību un tehnikas virziena programma* ir akreditējamas uz 6 gadiem, apliecinot, ka šo programmu īstenošana atbilst ļoti labam kvalitātes līmenim. Tas norāda uz to, ka skolas darbība, izglītības programmas īstenošana un tās vadības darbs pārsniedz optimāli sasniedzamo kvalitātes līmeni. Direktores vadītājas darbs tiek vērtēts ar kvalitātes līmeni “ļoti labi”, tādējādi atzīstot, ka direktorei piemīt augsta līmeņa profesionalitāte un līderības prasmes, kas mērķtiecīgi virza skolu uz attīstību, ņemot vērā pārmaiņas un mūsdienu prasības.

Zentas Mauriņas Grobiņas vidusskolas stiprās puses ir spēja pamanīt katra skolēnu talantus un sasniegt maksimāli labu rezultātu. Par to liecina arī skolas absolventu tālākas gaitas, kur vairāk nekā 90% skolēnu izvēlas studēt augstākajās izglītības iestādēs. Skolā mācās arī bērniem ar speciālajām vajadzībām, kur tiek nodrošināts viņu vajadzībām atbilstošs atbalsts. Skolā dominē tādas vērtības kā savstarpēja cieņa, tolerance, taisnīgums, laipnība, godīgums, atbildība un drosme, kas veicina skolēnu personības izaugsmei labvēlīgu emocionālo vidi, veicina piederības sajūtu skolai un toleranci pret citādo. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar direktori, vietniekiem, pedagogiem, pašvaldības pārstāvjiem, vecākiem, izglītības iestādes padomi, atbalsta personālu.
2. 6 klātienes mācību stundu vērošana attālināti.
3. Atgriezeniskās saites sniegšana pedagogam par 2 vērotajām mācību stundām (attālināti).
4. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
5. Skolas virtuāla apskate kopā ar izglītojamiem un direktori.
6. Dokumentu izpēte (skolas pašnovērtējuma ziņojums, skolas attīstības plānošanas dokuments, vērtēšanas kārtība, e-klase, audzināšanas darba prioritātes trīs gadiem un to izvērtējums).
7. Tīmekļa vietnes https://grobinasskola.lv/ informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi pilnveidot sistēmu karjeras izglītības īstenošanā, nodrošinot tās pēctecību un integrējot to ikdienas mācību procesā, atbilstoši izglītības iestādes izvirzītajām mācību un audzināšanas darba prioritātēm.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa